ผถห. PREB ไฟเขียวปันผล 0.80 บ.-ขายหุ้นกู้ 2 พันลบ. ลุ้นรายได้ปี 62 โต 20% ทะลุ 8 พันลบ.
ผถห. PREB ไฟเขียวปันผล 0.80 บ.-ขายหุ้นกู้วงเงิน 2 พันล้านบาท ลุ้นรายได้ปี 62 โต 20% ทะลุ 8 พันลบ. รับแผนประมูลงานเต็มสูบ 
ผถห. PREB ไฟเขียวปันผล 0.80 บ.-ขายหุ้นกู้วงเงิน 2 พันล้านบาท ลุ้นรายได้ปี 62 โต 20% ทะลุ 8 พันลบ. รับแผนประมูลงานเต็มสูบ
26 เม.ย. 2562

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า ที่ประชุมสามัญผู้ถือหุ้นประจำปี 2562 อนุมัติจ่ายเงินปันผลงวดผลการดำเนินงานปี 2561 โดยจ่ายเป็นเงินสดในอัตราหุ้นละ 0.80 บาท หรือเป็นจำนวนเงินไม่เกิน 249.95 ล้านบาท ซึ่งจะกำหนดรายชื่อผู้ถือหุ้นที่มีสิทธิรับเงินปันผลในวันที่ 10 พฤษภาคม 2562 และกำหนดวันจ่ายเงินปันผลดังกล่าวภายในวันที่ 24 พฤษภาคม 2562
ขณะเดียวกันที่ประชุมมีมติอนุมัติให้บริษัทเสนอขายหุ้นกู้ประเภทมีหลักประกัน หรือไม่มีหลักประกัน โดยมีหรือไม่มีผู้แทนผู้ถือหุ้นในสกุลเงินบาทหรือสกุลอื่น ซึ่งวงเงินที่เสนอขายจะไม่เกิน 2 พันล้านบาท และมีอายุไม่เกิน 5 ปี
สำหรับภาพรวมธุรกิจในปี 2562 บริษัทอยู่ระหว่างการยื่นประมูลงานใหม่ 4-5 พันล้านบาท คาดจะทยอยรับรู้ผลภายในไตรมาส 2 และไตรมาส 3 ของปีนี้ ซึ่งบริษัทคาดว่ามีโอกาสจะประมูลงานได้ประมาณ 2,000 ล้านบาท ซึ่งบริษัทฯจะพยายามรักษางานในมือรอรับรู้รายได้ให้อยู่ที่ระดับ 8 พันล้านบาทขึ้นไป
อย่างไรก็ตาม บริษัทตั้งเป้าหมายรายได้เติบโต 20% จากงวดเดียวกันของปีก่อน เนื่องจากงานในมือรอรับรู้รายได้ที่มีเข้ามาต่อเนื่อง รวมทั้งปีนี้จะเป็นปีแรกที่บริษัทเริ่มรับรู้ส่วนแบ่งกำไรจากเงินลงทุนของธุรกิจอสังหาริมทรัพย์ ซึ่งคาดว่าจะเป็นช่วงไตรมาส 4/62
โดยปัจจุบันบริษัทฯมีโครงการอสังหาฯที่พัฒนาเอง จำนวน 3 โครงการ มูลค่า 4,400 ล้านบาท และโครงการร่วมทุนกับพันธมิตร จำนวน 5 โครงการ มูลค่า 5,200 ล้านบาท โดยโครงการร่วมทุนโครงการ Quinto ตั้งอยู่บริเวณสถานีรถไฟฟ้าเสนานิคม มูลค่าโครงการ 1,500 ล้านบาท จะเริ่มส่งมอบให้ลูกค้าในช่วงปลายปีนี้
นอกจากนี้ บริษัทได้ตั้งงบลงทุนไว้ 1,000 ล้านบาท โดยจะนำไปซื้อที่ดินที่มีศักยภาพใจกลางเมือง และอยู่ในทำเลที่ดี เพื่อนำมาใช้ในการพัฒนาโครงการอสังหาริมทรัพย์ในอนาคตต่อไป